Source: http://www.rup.ee/pluss/e-ajakiri/02-35-2018/avalik-iguslik-koormis-kaasomandil
Timestamp: 2019-01-23 02:21:56+00:00

Document:
Avalik-õiguslik koormis kaasomandil - Pluss
https://www.riigikohus.ee/et/lahendid?asjaNr=2-14-25115/48
Riigikohtu 20.12.2017 lahend nr 2-14-25115/48
Hageja esitas maakohtule hagi põhivõla ja viivise väljamõistmiseks, mille kohus rahuldas osaliselt. Kostja esitas apellatsioonkaebuse, mille tulemusel tühistas ringkonnakohus maakohtu otsuse hagi osalise rahuldamise osas ja jättis uue otsusega hagi rahuldamata. Hageja pöördus kassatsioonkaebusega Riigikohtusse.
1. Korteriomandiseaduse (edaspidi KOS) § 13 lõike 1 kohaselt tasub korteriomanik kaasomandil lasuvad maksud, kannab avalik-õiguslikud reaalkoormatised ja kaasomandi majandamise kulutused ning saab kaasomandi majandamisest vilja võrdeliselt talle kuuluva kaasomandiosa suurusega. KOS § 13 lõige 1 on sisuliselt väga sarnane asjaõigusseaduse (edaspidi AÕS) § 75 lõikega 1, mille kohaselt annab AÕS § 75 lõige 1 teistele kaasomanikele omavahelises suhtes õiguse nõuda, et iga kaasomanik osaleks ühiste kulutuste kandmises. KOS § 13 lõige 2 sätestab sõnaselgelt korteriomaniku nõudeõiguse teiste korteriomanike vastu kaasomandi eseme korrashoiu ja valitsemise kulude hüvitamiseks. KOS § 13 lõigete 1 ja 2 kohaldamiseks tuleb silmas pidada lõikes 3 sätestatut, mille kohaselt ei ole korteriomanik kohustatud hüvitama kaasomandi eseme korrapäraseks korrashoiuks vajalikest kulutustest suuremaid kulutusi, millega ta ei ole nõustunud.
2. KOS § 13 lõikes 1 sätestatud avalik-õiguslik reaalkoormatis ja kohaliku omavalitsuse korralduse seaduse (edaspidi KOKS) § 36 lõigetes 2 ja 3 sätestatud koormis on piisavalt sarnase sisuga, et oleks võimalik järeldada KOKS § 36 lõigete 2 ja 3 koormise hõlmatust KOS § 13 lg 1 järgse avalik-õigusliku reaalkoormatise mõistega. KOS § 13 lõige 1 annab seetõttu korteriomanikule nõudeõiguse teise korteriomaniku vastu, kui ta on täitnud kaasomandil KOKS § 36 alusel kehtestatud koormisest tulenevad kohustused, tehes selleks vajalikke kulutusi rohkem, kui ette näeb tema kaasomandiosa suurus.
3. Alates 1. juulist 2014 on samalaadne avalik-õiguslik koormis kehtestatud ka seaduse tasandil, kuivõrd ehitusseadustiku § 97 lõige 6 näeb ette linnas, alevis või alevikus teega külgneva maatüki omaniku kohustuse korraldada sõidutee ja tema kinnisasja vahel asuva kõnnitee koristuse.

References: kohus 
 § 13
 § 13
 § 75
 § 75
 § 13
 § 13
 § 13
 § 36
 § 36
 § 13
 § 13
 § 36
 § 97